केंद्र ने कहा- 30 सितंबर कर दें, सुप्रीम कोर्ट बोला- क्या डिपार्टमेंट में बाकी सब नाकारा हैं
ED Director Sanjay Mishra Tenure Extension Supreme Court hearing; केंद्र सरकार ने प्रवर्तन निदेशालय के निदेशक संजय कुमार मिश्रा के कार्यकाल को बढ़ाए जाने की मांग को लेकर सुप्रीम कोर्ट का रुख किया है।
सुप्रीम कोर्ट ने गुरुवार को प्रवर्तन निदेशालय (ED) के डायरेक्टर संजय कुमार मिश्रा का कार्यकाल 15 सितंबर तक बढ़ा दिया। सुप्रीम कोर्ट ने कहा कि हम लोगों और देश का हित देखते हुए मिश्रा का कार्यकाल बढ़ा रहे हैं।
केंद्र सरकार ने दलील दी थी कि कुछ पड़ोसी देश चाहते हैं कि भारत को फाइनेंशियल एक्शन टास्क फोर्स (FATF) की ग्रे लिस्ट में डाल दिया जाए। FATF रिव्यू कर रहा है और ऐसे में संजय मिश्रा का पद पर बने रहना जरूरी है।
जस्टिस बीआर गवई, जस्टिस विक्रम नाथ और जस्टिस संजय करोल की बेंच ने कहा कि हम अभी कार्यकाल बढ़ा रहे हैं पर 15 सितंबर को आधी रात के बाद मिश्रा पद पर नहीं रहेंगे।
बेंच ने केंद्र की ओर से पेश सॉलिसिटर जनरल (SG) तुषार मेहता से यह भी कहा कि क्या हमारे सामने ऐसी तस्वीर नहीं रखी जा रही है कि संजय मिश्रा के अलावा पूरा डिपार्टमेंट नाकारा लोगों से भरा हुआ है।
फैसले के बाद भी केंद्र ने कहा- 30 सितंबर तक बढ़ा दें, सुप्रीम कोर्ट ने की सख्त टिप्पणी
SG तुषार मेहता ने संजय मिश्रा का कार्यकाल 15 सितंबर तक बढ़ाए जाने के बाद भी बेंच से अपील की। कहा कि आप कार्यकाल 30 सितंबर तक बढ़ाने जाने पर विचार कर सकते हैं।
सुप्रीम कोर्ट ने इस पर कहा- नहीं, यह एक्सटेंशन भी हम देशहित को देखते हुए दे रहे हैं। सामान्य स्थितियों में आपकी एप्लिकेशन को मंजूर नहीं किया जा सकता था, लेकिन पब्लिक इंट्रेस्ट को देखते हुए हम संजय मिश्रा का कार्यकाल बढ़ा रहे हैं। हम आपको स्पष्ट कर दें कि मिश्रा का कार्यकाल अब आगे नहीं बढ़ाया जाएगा।
सुप्रीम कोर्ट के कमेंट और केंद्र-ED की दलीलें...
सुप्रीम कोर्ट: क्या कोर्ट ढह जाएगा: जस्टिस गवई ने कहा- यदि एक अफसर नहीं हो तो काम ही नहीं होगा। अगर मैं कल नहीं आऊंगा तो क्या सुप्रीम कोर्ट में काम होना बंद हो जाएगा, कोर्ट ढह जाएगा? क्या एक व्यक्ति ही इतना अहम है?
केंद्र: मिश्रा का रहना देशहित में: सॉलिसिटर जनरल तुषार मेहता ने कहा कि ऐसा नहीं है, लेकिन FATF की टीम 3 नवंबर को भारत आने वाली है। मिश्रा का रहना देश के हित में होगा। वे बेहतर ढंग से पक्ष रखेंगे।
सुप्रीम कोर्ट: क्या सब एक आदमी के कंधों पर टिका: याचिकाकर्ता की ओर से वरिष्ठ वकील अभिषेक सिंघवी ने कहा कि क्या देश में सब कुछ एक व्यक्ति के कंधों पर ही टिका है। एफएटीएफ रिव्यू यदि कारण है तो फिर सरकार ने मिश्रा के लिए अक्टूबर तक ही एक्सटेंशन क्यों मांगा, रिव्यू तो 2024 तक चलेगा। वैसे भी रिव्यू केवल ईडी पर नहीं, 40 अन्य मापदंडों पर होगा।
पहले सुप्रीम कोर्ट ने कहा था- कार्यकाल बढ़ाने का फैसला गैर-कानूनी
2021 में कोर्ट ने सरकार को एक्सटेंशन नहीं देने का आदेश दिया था
केंद्र ने नवंबर 2018 में संजय मिश्रा को दो साल के लिए ED का डायरेक्टर नियुक्त किया था। इसके बाद उन्हें रिटायर होना था, लेकिन सरकार ने उन्हें एक साल का एक्सटेंशन दे दिया। इस फैसले को कॉमन कॉज नाम के NGO ने सुप्रीम कोर्ट में चुनौती दी।
सितंबर 2021 में कोर्ट ने मिश्रा को मिले एक्सटेंशन को बरकरार रखा था। कोर्ट ने इसके साथ ही कहा था कि मिश्रा को अब आगे इस पद पर कोई एक्सटेंशन नहीं दिया जाएगा।
2021 में ही SC के फैसले के खिलाफ केंद्र अध्यादेश लाई थी
केंद्र सरकार नवंबर 2021 में सेंट्रल विजिलेंस कमीशन एक्ट में बदलाव करके एक अध्यादेश लाई थी। इस संशोधन में प्रावधान था कि ED और CBI जैसी एजेंसियों के डायरेक्टर को पांच साल तक का एक्सटेंशन दिया जा सकता है।
इसके बाद 17 नवंबर 2022 को सरकार ने 18 नवंबर 2023 तक के लिए संजय मिश्रा का कार्यकाल फिर बढ़ा दिया था। पूरी खबर पढ़ें...
संजय मिश्रा IT के सबसे यंग अफसर रहे, नेशनल हेराल्ड केस संभाला
1984 में इंडियन रेवेन्यू सर्विस यानी IRS में संजय मिश्रा सिलेक्ट हुए थे। वे करीब 34 साल इनकम टैक्स डिपार्टमेंट में सर्विस दे चुके हैं। इसके अलावा वे विदेशों में धन छुपाने वाले भारतीयों के मामलों को देखने वाले केंद्रीय प्रत्यक्ष कर बोर्ड यानी CBDT के विदेशी कर विभाग में भी काम कर चुके हैं।
इन मामलों के अलावा नेहरू-गांधी परिवार से जुड़े नेशनल हेराल्ड केस समेत यस बैंक के राणा कपूर का केस, ICICI बैंक की पूर्व CEO चंदा कोचर के पति दीपक कोचर के केस की जांच भी उन्होंने ही लीड की थी।
सुप्रीम कोर्ट से जुड़ी दैनिक भास्कर की खास खबरें पढ़ें ...
370 पर सुप्रीम कोर्ट में 2 अगस्त से रेगुलर सुनवाई
जम्मू-कश्मीर से आर्टिकल 370 हटाने के फैसले को चुनौती देने वाली 20 से ज्यादा याचिकाओं पर मंगलवार को सुप्रीम कोर्ट में सुनवाई हुई। अदालत ने कहा कि हम इन याचिकाओं पर 2 अगस्त से रेगुलर सुनवाई करेंगे। पूरी खबर पढ़ें...
अडाणी-हिंडनबर्ग केस, कोर्ट ने कहा- सेबी का एफिडेविट देखने के लिए समय चाहिए 
अडाणी-हिंडनबर्ग मामले में सुप्रीम कोर्ट ने 11 जुलाई को सुनवाई टाल दी। कोर्ट ने कहा कि SEBI (सेबी) का एफिडेविट (हलफनामा) देखने के लिए हमें समय चाहिए। इससे पहले सेबी ने 10 जुलाई को कोर्ट में मामले की सुनवाई के दौरान 41 पन्नों का एफिडेविट दाखिल किया था। पूरी खबर पढ़ें ...